Søren Egge Rasmussen (EL), 2022-09-28:
Tak for det.
Vi står med de her problemer, fordi vi har stigende energipriser, og det er en følge af, at Putin har angrebet Ukraine.
Den her vinterpakke er for Enhedslisten ikke den sidste hjælpepakke mod inflationen, der buldrer derudad med 10 pct. Enhedslistens udspil »Sammen gennem inflationen« har beskatning af overnormale profitter med, hvilket kan give 30 mia. kr. i indtægter, og så er der altså råd til at hæve den grønne check og den supplerende grønne check til børnefamilierne med i alt 24 mia. kr.
Det kan i 2022 og 2023 give op til 10.000 kr. til 2 millioner danskere, og det kan give 3.000 kr. pr. barn i 2023.
Det ville være nogle væsentlige beløb.
Dagens lille vinterpakke kan samlet knap give 5 mia. kr. i hjælp og kun 660 kr. pr. barn.
Enhedslisten ser frem til, at EU lander en aftale, som gør det muligt at beskatte overnormale profitter, ikke kun i energisektoren, men også i andre erhverv som f.eks. skibstransport.
Næste rådsmøde er på fredag, og Enhedslisten ser frem til den næste forhandling.
Vi er klar til den næste vinterpakke.
Vi synes ikke, at lovforslaget løser nok problemer.
Regeringen har indtil nu ikke villet hjælpe kommunerne med de stigende energiregninger.
Enhedslisten har forgæves rejst kravet under forhandlingerne.
Hvorfor ikke hjælpe de kommuner, der rammes af de høje gaspriser?
Det gælder f.eks. Viborg, Svendborg og Holbæk, og der kunne sikkert nævnes mange flere kommuner.
Der er kommunale institutioner, som har gasopvarmning, og det er altså lidt svært bare at skrue ned for temperaturen i en vuggestue.
Velfærden bliver undergravet, når finansministeren lukker øjnene for problemerne.
Lovforslaget har til formål at sikre husstande og virksomheder forudsigelighed og tryghed, mens kommunerne efterlades i utryghed.
Er det 1,5 mia. kr., som kommunerne skal hjælpes med for at holde kommunerne skadesløse for de energiomkostninger?
Det synes jeg kunne være væsentligt at få afdækket.
Lovforslaget forsøger at løse problemer også for lejere i almene boliger, lejere i privat udlejning og i andelsboligforeninger, og som det fremgår af høringssvarene er det i et vist omfang håndteret i lovforslaget.
Men der er altså det dilemma, at man både kan flytte fra en udsat energiregning og også kan flytte ind i en bolig med en udsat energiregning.
Det er et problem, og det synes jeg ikke vi er kommet frem til den fulde løsning på.
Vi har også et problem omkring varmepumper på abonnement.
Det skal så håndteres, hvordan det sikres, at der ikke er nogle, der bliver ramt skævt.
Hvis man er på overførselsindkomst, er det ikke altid, man lige kan gå ud og tage et arbejde.
Er man invalidepensionist, førtidspensionist eller pensionist på grundydelsen, ender man jo med den her ordning i den situation, at man, hvis man tilfældigvis bor i et område, der opvarmes ved hjælp af gas, får en ny gæld.
Derfor har Enhedslistens tilgang ved forhandlingerne været, at det sådan set var bedre at hæve den grønne check, så man gav de mennesker med de laveste indtægter et ekstra skattemæssigt fradrag.
Omstilling er utrolig vigtig, og det er så også berørt i den aftale, vi har her.
Det er sådan set vigtige penge til nogle puljer, som vi har en lang og god erfaring med, og det kan godt vise sig, at vi kommer frem til, at vi skal finde ekstra penge til den omstilling.
Hvis man ser på de støtteordninger, vi har lavet, har vi varmechecken, som gav 2,4 mia. kr. i varmehjælp, og så gav den 250 mio. kr. til omstilling, fordi Enhedslisten ville det.
Nu har vi så her en vinterpakke, som giver knap 5 mia. kr. i hjælp og 310 mio. kr. til omstilling.
Vi skal altså nå frem til noget, der er større, og det er derfor Enhedslistens holdning, at vi skal have en beskatning af overnormale profitter, som kan give et langt højere bidrag til det, og som kan gøre, at vi i langt højere grad kan hjælpe danskerne end det, vi står med i dag.
Vi ser frem til forhandlinger om en overbygning på denne vinterpakke, og vi stemmer for lovforslaget.